Diari Oficial de la Generalitat Valenciana


Sumari del DOGV 5763, del 15-05-2008 (2008/5752)

RESOLUCIÓ de 6 de maig de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre l'administració general de l'Estat, a través del Ministeri d'Indústria, Turisme i Comerç (Direcció General de Política de la Xicoteta i Mitjana Empresa) i l'Institut Valencià de la Joventut de la Comunitat Valenciana per a l'establiment de Punts d'Assessorament i Inici de Tramitació (PAIT) integrats en la Xarxa CIRCE.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5763

Data del DOGV
:   15-05-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/5752


Data del document
:   06-05-2008

Organisme emissor
:   Conselleria de Presidència

Tipus de document
:   Resolució

Descriptors 

:   * administració central
    * formalitat administrativa
    * jove
    * oficina d'informació
    * fundació de l'empresa
    * creació d'ocupació
    * cooperació administrativa

RESOLUCIÓ de 6 de maig de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre l'administració general de l'Estat, a través del Ministeri d'Indústria, Turisme i Comerç (Direcció General de Política de la Xicoteta i Mitjana Empresa) i l'Institut Valencià de la Joventut de la Comunitat Valenciana per a l'establiment de Punts d'Assessorament i Inici de Tramitació (PAIT) integrats en la Xarxa CIRCE. [2008/5752]  
L'administració general de l'Estat, a través del Ministeri d'Indústria, Turisme i Comerç (Direcció General de Política de la Xicoteta i Mitjana Empresa) i l'Institut Valencià de la Joventut de la Comunitat Valenciana han subscrit, després de la tramitació prèvia reglamentària, el 3 d'abril de 2008, el conveni de col·laboració per a l'establiment de Punts d'Assessorament i Inici de Tramitació (PAIT) integrats en la Xarxa CIRCE.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0556/2008, i que figura com a annex d'esta resolució.  
València, 6 de maig de 2008.- El director general de Relacions amb les Corts i Secretariat del Consell: Ángel Mompó Romero.  
Conveni de col·laboració entre l'administració general de l'Estat, a través del Ministeri d'Indústria, Turisme i Comerç (Direcció General de Política de la Xicoteta i Mitjana Empresa) i l'Institut Valencià de la Joventut de la Comunitat Valenciana, per a l'establiment de punts d'Assessorament i Inici de Tramitació (PAIT) integrats en la Xarxa CIRCE.  
Madrid, 3 d'abril de 2008  
Reunits:  
D'una banda, Joan Trullén Thomás, secretari general d'Indústria, càrrec que deté en virtut de nomenament efectuat per Reial Decret 847/2004 de 23 d'abril, que actua per delegació del ministre d'Indústria, Turisme i Comerç, d'acord amb l'apartat cinqué, punt 1.a) de l'Ordre ITC/3187/2004, de 4 d'octubre, modificada per l'Ordre ITC/1196/2005, de 26 d'abril.   
I, d'una altra, Adrián Ballester Espinosa, director general de l'Institut Valencià de la Joventut (d'ara endavant, IVAJ), en nom i en representació del qual actua, en virtut de les competències que li concedeix la Llei 4/1989, de 26 de juny, i autoritzat per a la subscripció del present Conveni per Acord del Consell adoptat en la reunió de 7 de març de 2008, de conformitat amb el que preveu l'article 17 f) de la Llei 5/1983, de 30 de desembre, del Consell.  
Ambdues parts es reconeixen competència per a subscriure el present Conveni i en virtut d'això  
Manifesten:  
1. Que l'administració de l'Estat, a través de la Dirección General de Política de la Xicoteta i Mitjana Empresa (d'ara endavant, Direcció General de Política de Pime), dependent de la Secretaria General d'Indústria, integrada en el Ministeri d'Indústria, Turisme i Comerç, té encomanada, entre altres funcions, l'execució de les polítiques del Govern en matèria de creació d'empreses i d'assessorament als emprenedors de xicotetes i mitjanes empreses.  
2. Que la Llei 7/2003, d'1 d'abril, de la Societat Limitada Nueva Empresa, per la qual es modifica la Llei 2/1995, de 23 de març, de Societats de Responsabilitat Limitada, desplega el denominat «Proyecto Nueva Empresa», com a especialitat de la Societat de Responsabilitat Limitada, els elements fonamentals del qual són: el règim jurídic de Nueva Empresa, el Centre d'Informació i Xarxa de Creació d'Empreses (CIRCE), i un sistema de comptabilitat simplificada.  
3. Que el Centre d'Informació i Xarxa de Creació d'Empreses (CIRCE) es concep com una xarxa de punts d'assessorament i inici de tramitació (d'ara endavant, PAIT), en què s'assessora i es presta serveis als emprenedors, tant en la gestació, la tramitació administrativa i la posada en marxa de les iniciatives empresarials com en les primeres etapes d'activitat.  
4. Que amb l'objectiu d'agilitzar al màxim els tràmits administratius necessaris per a la constitució i posada en marxa de les empreses, es preveu la possible realització dels tràmits mitjançant tècniques electròniques, informàtiques i telemàtiques. A tal efecte, es defineix el document únic electrònic (d'ara endavant, DUE), que, amb caràcter integrador, conté tota la informació necessària per a la realització dels tràmits de constitució de la societat i per al compliment de les obligacions en matèria tributària i de Seguretat Social inherents a l'inici de l'activitat.  
5. Que la Comunitat Valenciana, a través de l'IVAJ, està prestant serveis als emprenedors i donant suport a les seues iniciatives empresarials, la qual cosa la converteix en un col·laborador idoni per a consolidar al seu territori una infraestructura de PAIT, integrada en la xarxa CIRCE, de conformitat amb el que estableixen la disposició addicional huitena de la Llei 7/2003, d'1 d'abril, de la Societat Limitada Nueva Empresa, per la qual es modifica la llei 2/1995, de 23 de març, de Societats de Responsabilitat Limitada, i el Reial Decret 682/2003, de 7 de juny, pel qual es regula el sistema de tramitació telemàtica a què es refereix l'article 134 i la disposició addicional huitena la Llei 2/1995, de 23 de març, de Societats de Responsabilitat Limitada.  
6. Coincidents els fins d'ambdues parts i en el marc de les seues competències consideren d'interés col·laborar en la realització del projecte que s'esmenta en l'encapçalament.  
Esta col·laboració es regula per les següents   
Clàusules  
Primera  
Constitueix l'objecte del present Conveni assentar les bases de col·laboració entre l'administració General de l'Estat, a través del Ministeri d'Indústria, Turisme i Comerç -el qual, per a l'establiment de PAIT amb una altra administració pública, en este cas la Comunitat Valenciana, actua a través de la DGPYME-, per a la prestació, per part de la comunitat autònoma, dels serveis que preveu la legislació vigent propis dels PAIT, en especial, els d'informació i d'assessorament als emprenedors en general -com ara sol·licitar la reserva de denominació social-, i la resta de previstos legalment.  
Segona   
El present Conveni s'aplicarà als processos de creació d'empreses en l'àmbit de la Comunitat Valenciana.  
Tercera  
La Comunitat Valenciana, a través de l'IVAJ, es compromet a informar, a orientar i a assessorar els emprenedors sobre la creació d'empreses i sobre totes les altres matèries sobre les quals dispose d'informació i es referisquen a l'objecte d'este conveni, i també a proporcionar assistència tècnica per a la posada en marxa de les iniciatives empresarials i en les primeres etapes d'activitat.  
Les parts signants d'este Conveni, en l'àmbit de les seues competències, es comprometen a establir i a mantindre un sistema d'informació i gestió que facilite el subministrament d'informació per al procés de creació d'empreses, i el seguiment i la gestió dels expedients de creació d'empreses que es generen.  
Així mateix, es comprometen a utilitzar intensivament les tecnologies de la informació i de la comunicació, tot garantint la compatibilitat informàtica interna i la coordinació dels sistemes específics de cada part.   
Quarta  
Els PAIT proporcionaran amb caràcter obligatori i gratuït els serveis següents als emprenedors:  
- Informació sobre les característiques de la SLNE: marc legal, aspectes mercantils més importants, avantatges fiscals, aspectes comptables, sistemes de tramitació, normativa aplicable; i també d'altres formes jurídiques vigents en l'ordenament jurídic mercantil.  
- Realització de la tramitació per a la constitució d'empreses amb la forma jurídica de la SLNE, per mitjà del sistema de tramitació telemàtica desenvolupat per la Direcció General de Política de Pyme, utilitzant el DUE.  
- Informació sobre les ajudes públiques a la creació d'empreses aplicables al projecte. Es recomana l'ús de les bases de dades d'ajudes del sistema d'informació empresarial de la Direcció General de Política de Pyme.  
- Informació sobre el règim de Seguretat Social aplicable, criteris d'adscripció, afiliació, cotització, etc.  
- Tutorització del pla d'empresa que permeta mostrar la viabilitat de la idea empresarial. Es recomanarà l'ús del pla d'empresa interactiu de la Direcció General de Política de Pyme, i també de qualsevol altra ferramenta que la DGPYME pose a disposició dels emprenedors.   
- Informació general sobre temes d'interés per a les empreses, com ara finançament, fiscalitat, programes d'ajudes, contractació laboral, internacionalització, investigació, desenvolu-pament tecnològic i innovació, cooperació empresarial, etc.   
Cinquena  
A més dels serveis considerats de caràcter bàsic i obligatori citats en la clàusula anterior, amb caràcter opcional els PAIT podran proporcionar altres serveis, com ara informació sobre mercats, estudis de localització, promoció de la cooperació, realització de jornades i seminaris, desplegament de fòrums empresarials (oportunitats i experiències, fòrums d'inversió, materialització d'idees de negoci, claus d'èxit, etc.) i altres activitats que contribuïsquen a millorar la competitivitat de les PIME. Estos serveis podran prestar-se amb caràcter gratuït o lucratiu.   
Sisena  
La Comunitat Valenciana, a través de l'IVAJ, ubicarà els PAIT als locals i espais adequats per al desplegament de les seues funcions, i garantirà als usuaris uns nivells adequats de comoditat i de privacitat.  
Per al compliment de les funcions de tramitació, els PAIT implantaran el sistema d'informació, gestió i tramitació desenvolupat per la DGPYME per a la connexió segura amb tots els organismes competents en el procés de constitució i inici de l'activitat empresarial (sistema de tramitació telemàtica de la xarxa CIRCE; d'ara endavant, STT-CIRCE), d'acord amb les prescripcions tècniques que figuren en l'annex. En este sentit, els PAIT utilitzaran les actualitzacions del Programa Facilitador per a l'Emplenament del DUE (d'ara endavant, PAC DUE), d'acord amb els mecanismes que dispose la Direcció General de Política de Pime.  
Tenint en compte els requeriments i les compatibilitats tècniques que el STT-CIRCE requerisca, es dotarà el local de la infraestructura de comunicacions i de l'equipament ofimàtic i informàtic precís, i en particular s'hi farà   
- Instal·lació de les línies de comunicació de veu i de dades que calguen per al funcionament del centre  
- Instal·lació d'una xarxa d'àrea local, si fóra necessari, amb connexions per a tots els llocs de treball del centre  
- Equips informàtics precisos per al funcionament del sistema d'informació STT-CIRCE  
-Material ofimàtic d'ús comú per als llocs de treball del centre (fotocopiadora i fax)  
Setena  
Per a la prestació dels serveis d'informació i assessorament previstos en les clàusules quarta i cinquena, el personal adscrit als PAIT respondrà, en la mesura que siga possible, al perfil següent:  
- Titulació superior  
- Experiència en informació a les empreses  
- Coneixements dels procediments administratius necessaris per a la creació d'empreses  
- Coneixements sobre la temàtica empresarial (aspectes mercantils, laborals, fiscalitat, finançament, plans d'empresa, etc.)  
- Coneixements sobre les polítiques i instruments de suport a la Pime, tant en l'àmbit estatal, com autonòmic i de la Unió Europea  
- Experiència en la recerca i selecció d'informació d'utilitat per a les Pime.  
- Experiència en el maneig de ferramentes informàtiques per a l'adquisició i el tractament de la informació, i també de consulta i comunicació en Internet.  
- Els PAIT hauran de disposar, així mateix, de personal tècnic qualificat capaç de dur a terme el manteniment del sistema informàtic d'informació i tramitació STT-CIRCE, amb el suport del personal de la DGPYME.  
Huitena   
La Comunitat Valenciana, a través de l'IVAJ, haurà de designar en el termini de 30 dies des de la vigència d'este conveni a una persona de contacte amb la Direcció General de Política de Pime  
Novena  
Del present Conveni no es derivarà cap despesa per a l'administració General de l'Estat, a través de la Direcció General de Política de Pime del Ministeri d'Indústria, Turisme i Comerç.  
L'Administració General de l'Estat, a través de la Direcció General de Política de Pyme del Ministeri d'Indústria, Turisme i Comerç, posarà a disposició dels PAIT el STT-CIRCE, com a ferramenta essencial per a la posada en marxa de la SLNE, tal com estableix la Llei 7/2003, d'1 d'abril, de la Sociedad Limitada Nueva Empresa.  
L'Administració General de l'Estat, a través de la Direcció General de Política de Pyme del Ministeri d'Indústria, Turisme i Comerç, prestarà, amb mitjans propis, suport tècnic per a la posada en marxa dels sistemes informàtics dels PAIT integrats en el STT-CIRCE.  
Així mateix l'administració General de l'Estat, a través de la Direcció General de Política de Pyme del Ministeri d'Indústria, Turisme i Comerç, prestarà, amb mitjans propis, serveis d'assistència tècnica i suport a la xarxa CIRCE pel que fa a l'atenció de consultes i resolució dels problemes que sorgisquen en l'ús del STT-CIRCE, a través del Centre d'Assistència a Usuaris (d'ara endavant, CAU).  
A més a més, l'administració General de l'Estat, a través de la Direcció General de Política de Pyme del Ministeri d'Indústria, Turisme i Comerç, posarà a disposició dels PAIT la informació continguda en el servidor web relativa a les bases de dades del sistema d'informació empresarial (d'ara endavant, SIE), i també les ferramentes de gestió empresarial que elabore, aplicables a la creació d'empreses, en especial, el «Pla d'Empresa Interactiu», l'«autodiagnòstic d'avaluació d'actituds emprenedores» i els simuladors sectorials de negoci.  
Desena  
La difusió del present Conveni podrà fer-se per qualsevol mitjà de comunicació que es considere adequat per a qualsevol de les parts.  
En les difusions i presentacions dels PAIT que es facen als mitjans informatius, s'inclourà de forma paritària la presència de l'administració General de l'Estat, a través de la Direcció General de Política de Pime del Ministeri d'Indústria, Turisme i Comerç, i la Comunitat Valenciana, a través de l'IVAJ, per mitjà dels signes i logotips representatius de cada part inserits en el suport físic/lògic (llibre, CD-ROM, web, etc.), i també per mitjà de les notes de presentació que cada institució determine.  
Onzena  
Per al desplegament i el seguiment del Conveni, els PAIT elaboraran un informe semestral i un altre anual de l'activitat realitzada al centre, segons el model previst per l'administració General de l'Estat, a través de la DGPYME del Ministeri d'Indústria, Turisme i Comerç, que permeta conéixer les actuacions dutes a terme, les consultes ateses, la temàtica, les empreses creades, etc., i també plantejar, si s'escau, propostes de millora.   
Dotzena  
Pel que fa al tractament de les dades, i de conformitat amb l'article 12 de la Llei Orgànica 15/1999, de 13 de desembre, de Protecció de Dades de Caràcter Personal, els PAIT hauran de complir les obligacions següents:  
1ª) Hauran de designar un encarregat del tractament de les dades.   
2ª) L'encarregat del tractament de les dades únicament les tractarà d'acord amb les instruccions del responsable de la xarxa CIRCE, que no les aplicarà ni utilitzarà amb un fi diferent de l'objecte d'este conveni. Així mateix, tampoc no podrà comunicar-les, ni tan sols per a la seua conservació, a altres persones.  
3ª) La DGPYME, en qualitat de responsable del fitxer, i, si s'escau, l'encarregat del tractament hauran d'adoptar les mesures d'índole tècnica i organitzativa necessàries que garantisquen la seguretat de les dades de caràcter personal i eviten la seua alteració, pèrdua, tractament o accés no autoritzat, tot tenint en compte l'estat de la tecnologia, la naturalesa de les dades emmagatzemades i els riscos a què estan exposades, siga provinents de l'acció humana o del medi físic o natural.  
4ª) Si conclou la vigència d'este conveni sense que se n'acorde la pròrroga, les dades de caràcter personal hauran de ser tornades al responsable de la xarxa CIRCE, igual que qualsevol suport o document en què conste alguna dada de caràcter personal objecte del tractament, del qual no podran guardar còpia.  
5ª) En el cas que l'encarregat del tractament destine les dades a una altra finalitat, i les comunique o les utilitze incomplint les estipulacions d'este conveni, també serà considerat responsable del seu tractament i respondrà personalment de les infraccions en què haguera incorregut.   
Tretzena  
El responsable d'emplenar el DUE tindrà l'obligació de comprovar que les dades que hi introdueix es corresponen amb les que figuren en la documentació que hauran d'aportar-li els emprenedors en el moment de començar la tramitació i haurà de disposar de signatura electrònica per a trametre el DUE al STT-CIRCE.  
Catorzena  
D'acord amb els terminis de prescripció legal establits, els PAIT hauran de conservar còpia de tota la documentació que els emprenedors tenen l'obligació d'aportar en el moment de començar la tramitació del DUE. Esta documentació haurà de ser tramesa al responsable del STT-CIRCE en el cas que el present Conveni perda la vigència.  
Quinzena  
Mitjançant addendes al present Conveni, es podran adherir altres organitzacions sense afany de lucre, integrades o dependents de la Comunitat Valenciana, que vulguen prestar els serveis que s'especifiquen per als PAIT.  
Setzena  
El present Conveni produirà efectes des de la data de la seua signatura i estarà vigent durant dos anys, i es prorrogarà automàticament i tàcita pels mateixos períodes tret que hi haja denúncia expressa de qualsevol de les parts amb una antelació mínima de tres mesos a la data del seu venciment.   
Així mateix, podrà extingir-se:  
a) Per mutu acord exprés de les parts.  
b) Per denúncia expressa de qualsevol de les parts signants, notificada en forma a l'altra part per la part que considere que s'ha vulnerat l'esperit del conveni o que se n'ha incomplit alguna de les clàusules. En este cas, tret que hi haja un pacte exprés, les parts es comprometen a realitzar les actuacions pendents que siguen necessàries dirigides a l'acabament de les accions ja iniciades.   
Dessetena  
Les qüestions litigioses que pogueren sorgir en la interpretació i el compliment del present Conveni seran de coneixement i competència de l'ordre jurisdiccional del contenciós-administratiu.  
Dihuitena   
El model al qual s'adapta el present Conveni ha sigut informat favorablement per la Comissió Delegada del Govern per a política autonòmica, de data 19 de novembre de 2003, d'acord amb els acords del Consell de ministres de 2 de març de 1990 i de 8 de juliol de 1998.  
I, en prova de conformitat, les parts signen el present document, al lloc i en la data esmentats en l'encapçalament.   
Per l'IVAJ: Adrián Ballester Espinosa.  
Pel Ministeri d'Indústria, Turisme i Comerç: Joan Trullén Thomás.  
ANNEX  
Prescripcions tecnològiques necessàries als PAIT  
Els requisits tècnics necessaris perquè els PAIT puguen dur a terme els serveis d'assessorament i d'inici de tramitació Centre d'Informació i Xarxa de Creació d'Empreses - CIRCE són:  
Programa Facilitador PACDUE  
El programa PACDUE és l'aplicatiu necessari per a iniciar el tràmit telemàtic de creació d'empreses. Este programa serà distribuït en CD-ROM als PAIT i s'actualitzarà per mitjà de descàrregues en el web de la Direcció General de Política de Pyme (http://www.circe.es).  
Els requisits tècnics de l'ordinador en què s'executarà hauran de ser els següents:  
  
Requisits de connexió  
Són els següents:  
  
Seguretat  
A l'efecte de poder comunicar amb el sistema de tramitació telemàtica de la xarxa CIRCE, mitjançant una signatura electrònica basada en sistemes reconeguts, caldrà ajustar-se al que disposa l'ORDRE/ECO/2579/2003, de 15 de setembre.  
